2016 se finalis het sedert die gloriejare van 2008-2011 toe dié span die kompetisie oorheers het, nog nie regtig weer gelyk na ’n span wat die uitklophou kan plant nie. Bygesê, hulle was onder Hawies Fourie se afrigting die beste span in verlede jaar se uitspeelrondes. Verlede jaar se eindstryd, toe die Pukke in beseringstyd die wenpunte aangeteken het, het hulle baie seergemaak.
Pote Human is ’n afrigter wat sy ambag al wyd beoefen het. Dié voormalige afrigter van die Blou Bulle en Griekwas kon egter nog geen sukses met die Pretoriase studente behaal sedert hy in 2014 die leisels oorgeneem het nie. Daar is ’n selfvertroue in Pretoria dat vanjaar die jaar is.
Die Shimlas het verlede jaar goed begin, maar êrens die pad byster geraak en nie eens die uitspeelrondes gehaal het nie. Die Shimlas sal moet herbewys dat ’n uitstappie Bloemfontein toe nie ’n piekniek vir besoekende spanne is nie.
Werner Janse van Rensburg, afrigter van dié Johannesburgers, is ’n uitgeslape kalant met ’n rugbybrein op sy kop. Die UJ haal gewoonlik die halfeindstryd, maar dis sover as hulle vorder.
Die span kan maklik met sy hertoelating tot die Varsitybeker, nadat hulle in 2015 en 2016 in die Skild-kompetisie gespeel het, die verrassing van die toernooi wees.
Wits sal moet wys hy het wat nodig is om saam met die groot honde te blaf. Met verskeie voormalige Cravenweeksterre wat vir die span beskikbaar is, is hoë verwagtinge nie vergesog nie.
Die span het in 2016 meer as sy man gestaan, nadat die Ixias in 2015 die slaansak van die kompetisie was. Die voormalige Springbok Tiaan Liebenberg klap deesdae die sweep by ’n span wat glo hy kan die uitspeelrondes haal.